
Νέα BMW X5 Security Plus: Νέο επίπεδο ολοκληρωμένης προστασίας.

Η BMW είναι η πρώτη κατασκευάστρια μαζικής παραγωγής που προσφέρει ένα όχημα στην κατηγορία αλεξίσφαιρης προστασίας Νο 6.

Η BMW επεκτείνει τη γκάμα οχημάτων ασφαλείας της με ένα νέο μοντέλο σε μία νέα κατηγορία προστασίας. Η BMW X5 Security Plus πληροί τις απαιτήσεις της κατηγορίας αλεξίσφαιρης προστασίας Νο 6 (Απρίλιος 2006), προσφέροντας ευέλικτη μετακίνηση και ολοκληρωμένη προστασία από εγκληματικές επιθέσεις. Είναι το πρώτο αυτοκίνητο από κατασκευαστή μαζικής παραγωγής που υιοθετεί μία φιλοσοφία προστασίας από επιθέσεις με το πιο διαδεδομένο όπλο τύπου AK 47. Το όχημα, το οποίο βασίστηκε στην επιτυχημένη BMW X5 Sports Activity Vehicle (SAV), μπορεί να φιλοξενεί μέχρι τέσσερα άτομα, μέσα σε μία άριστα προστατευμένη καμπίνα επιβατών. Επιπλέον, η προηγμένη τεχνολογία κίνησης και ανάρτησης επιτρέπει στον οδηγό να κινείται με άνεση σε απαιτητικές συνθήκες, εντός και εκτός δρόμου. Με τη BMW X5 Security Plus, η BMW εγκαινιάζει νέα πρότυπα προστασίας από επιθέσεις κατά κινούμενου στόχου.
Η φιλοσοφία προστασίας της BMW X5 Security Plus εστιάζεται στη θωρακισμένη καμπίνα επιβατών. Αυτή εγγυάται άριστη προστασία, συμπεριλαμβανόμενης της χρήσης εξαρτημάτων και πάνελ από ατσάλι υψηλής αντοχής. Το αμάξωμα φέρει ειδικούς αρμούς που επίσης παρέχουν προστασία σε κρίσιμες περιοχές, όπως για παράδειγμα ανάμεσα στις πόρτες και στα πλαίσια, καθώς και ανάμεσα στα πλαϊνά πάνελ και τις κολόνες, εμποδίζοντας έτσι τη διείσδυση σφαιρών ή θραυσμάτων, καθώς και κρύσταλλα ασφαλείας που έχουν σχεδιαστεί αποκλειστικά γι’ αυτή την κατηγορία αλεξίσφαιρης προστασίας. Επιπλέον, τα παράθυρα αντέχουν στις επιθέσεις κλομπ, και λοστών φέροντας πολυανθρακική επίστρωση που προστατεύει το εσωτερικό από θραύσματα γυαλιών. 

BMW X5 Security Plus: Εγκαινιάζει νέα πρότυπα προστασίας.

Η BMW X5 Security Plus δοκιμάστηκε ως προς τη συμμόρφωσή της με την οδηγία BRV 1999 για αλεξίσφαιρα οχήματα και προσφέρει προστασία σύμφωνα με το VPAM – APR 2006 στην κατηγορία αλεξίσφαιρης προστασίας Νο 6. Στο πλαίσιο της φιλοσοφίας επαγγελματικής προστασίας της, η νέα BMW X5 Security Plus σχεδιάστηκε επίσης για να αντιμετωπίζει εγκληματικές ενέργειες όπως ληστεία, απαγωγή ή πειρατεία αυτοκινήτων, αλλά και για χρήση σε επικίνδυνες περιοχές όπου το AK 47 αποτελεί τυπικό όπλο των επιτιθέμενων. Η BMW X5 Security Plus παρέχει ολοκληρωμένη προστασία σε επιθέσεις του είδους. Τα χαρακτηριστικά ασφαλείας της επινοήθηκαν ειδικά γι’ αυτό το μοντέλο και δοκιμάστηκαν προσεκτικά κατά τη διάρκεια της προϊοντικής εξέλιξης. Η ενσωμάτωση προστατευτικών εξαρτημάτων πραγματοποιήθηκε παράλληλα με την εξέλιξη της BMW X5. 

Αποτελεσματική προστασία, άριστα προσαρμοσμένη στο Sports Activity Vehicle.

Όπως όλες οι υπόλοιπες BMW ασφαλείας, έτσι και η BMW X5 Security Plus προσφέρει ολοκληρωμένη προστασία στάνταρ. Αντίθετα με μία εκ των υστέρων θωράκιση, η συναρμολόγηση της BMW ασφαλείας εγγυάται ότι όλα τα εξαρτήματα είναι άριστα προσαρμοσμένα σε κάθε μοντέλο και, επιπλέον, αντιστοιχούν στις πιο αυστηρές οδηγίες διασφάλισης ποιότητας της BMW. Η συναρμολόγηση της BMW X5 Security Plus πραγματοποιείται παράλληλα με το μοντέλο παραγωγής, στο εργοστάσιο του Spartanburg στη Νότια Καρολίνα (Β. Αμερική). Η τοποθέτηση των προστατευτικών χαρακτηριστικών γίνεται σύμφωνα με τις διαδικασίες της BMW στο εργοστάσιο της Toluca (Μεξικό). Η άνω των 30 ετών εμπειρία της BMW στην κατασκευή οχημάτων ασφαλείας είναι εμφανής στην εξέλιξη και παραγωγή της BMW X5 Security Plus. 

Τα στάνταρ χαρακτηριστικά προστασίας της BMW X5 Security Plus περιλαμβάνουν, επιπλέον της αποτελεσματικής θωράκισης, εξειδικευμένη τεχνολογία που βοηθά στο χειρισμό επικίνδυνων καταστάσεων. Ένα σύστημα ενδοσυνεννόησης διευκολύνει την επικοινωνία με άτομα εκτός του οχήματος, χωρίς να χρειάζεται να ανοίγουν οι πόρτες ή τα παράθυρα.  Ο συναγερμός ένοπλης ληστείας διασφαλίζει το αυτόματο κλείδωμα παραθύρων και θυρών. Επιπλέον, εκπέμπονται ακουστικά και οπτικά σήματα συναγερμού. Τα στοιχεία ελέγχου του συστήματος βρίσκονται πίσω από ένα πάνελ στην κεντρική κονσόλα. Προαιρετικά χαρακτηριστικά περιλαμβάνουν μία κάμερα οπισθοπορείας που μεταδίδει εικόνες στην οθόνη ελέγχου του λειτουργικού συστήματος iDrive το οποίο βρίσκεται στο ταμπλό, υποστηρίζοντας τον οδηγό κατά την όπισθεν. Η κάμερα του συστήματος πλαϊνής θέασης που είναι ενσωματωμένη στον εμπρός προφυλακτήρα προσφέρει μία λεπτομερή εικόνα του τι συμβαίνει μπροστά από το αυτοκίνητο. Για παράδειγμα, όταν το αυτοκίνητο φεύγει από ένα πολυώροφο πάρκιγνκ ή περνά από στενές εισόδους, ο οδηγός μπορεί να αναγνωρίζει έγκαιρα τα οχήματα που πλησιάζουν στο σημείο διασταύρωσης. 

Επιπλέον, τα στάνταρ χαρακτηριστικά της BMW X5 Security Plus περιλαμβάνουν προβολείς bi-xenon με προσαρμοζόμενο φωτισμό στροφών. Οι προβολείς διασφαλίζουν βέλτιστη ορατότητα χάρη σε μία δέσμη φωτός που ακολουθεί την πορεία της στροφής. Επιπλέον, αυτή η λειτουργία φωτισμού στροφών φωτίζει πολύ νωρίτερα το δρόμο μπροστά, κατά την αλλαγή κατεύθυνσης σε διασταυρώσεις ή σε ιδιωτικούς δρόμους. 

Ευέλικτη και ασφαλής σε όλα τα εδάφη. 

Πέρα από το υποδειγματικό επίπεδο προστασίας, η BMW X5 Security Plus εντυπωσιάζει επίσης με τον υψηλότερο βαθμό άνεσης, την κορυφαία συμπεριφορά και τις εξαιρετικά σπορ επιδόσεις στο δρόμο. Χάρη στο ευρύχωρο εσωτερικό, τον πανίσχυρο οκτακύλινδρο κινητήρα και το ευφυές σύστημα τετρακίνησης BMW xDrive, είναι επαρκώς εξοπλισμένη για την καθημερινή κυκλοφορία, καθώς και για καταστάσεις που απαιτούν ταχεία και ευέλικτη απόκριση.

Ο κινητήρας V8 4.8-λίτρων της BMW X5 Security Plus παράγει 261 kW/355 bhp και μέγιστη ροπή 475 Nm, η οποία επιτυγχάνεται στις 3,400 rpm. Η BMW X5 Security Plus επιταχύνει από 0 - 100 km/h σε 8.2 δευτερόλεπτα ενώ η τελική ταχύτητα περιορίζεται από τον ηλεκτρονικό κόφτη στα 180 km/h.

Χάρη στο ευφυές σύστημα τετρακίνησης xDrive, οι δυνατότητες της BMW X5 Security Plus δεν περιορίζονται μόνο στην άσφαλτο. Αντίθετα το όχημα μπορεί να κινείται με αυτοπεποίθηση και σε δύσκολα εδάφη εκτός δρόμου. Ο συνδυασμός τετρακίνησης και συστήματος ελέγχου ευστάθειας DSC του Integrated Chassis Management system (ICM) διευκολύνει την κατανομή ισχύος που είναι άριστα και με ακρίβεια προσαρμοσμένη σε κάθε οδηγική κατάσταση. Λαμβάνοντας υπόψη τα δεδομένα που παρέχουν οι αισθητήρες DSC, το iDrive κατανέμει άμεσα την ισχύ στους τροχούς με την καλύτερη πρόσφυση. 

Η ανάρτηση της BMW X5 Security Plus είναι άριστα προσαρμοσμένη στο αυξημένο βάρος. Για το σκοπό αυτό, έχουν χρησιμοποιηθεί ειδικά εξαρτήματα της ανάρτησης, όπως ελατήρια και αποσβεστήρες και το λογισμικό διαχείρισης της ανάρτησης έχει προσαρμοστεί στα μοναδικά χαρακτηριστικά ενός αυτοκινήτου ασφαλείας. Για μεγαλύτερη υπεροχή σε απαιτητικές συνθήκες, η BMW X5 Security Plus διαθέτει στάνταρ ένα ισχυρό σύστημα πέδησης, Active Steering με υποβοήθηση ανάλογη της ταχύτητας και Adaptive Drive system, που περιλαμβάνει ενεργό έλεγχο κλίσεων αμαξώματος και μεταβλητή ρύθμιση αποσβεστήρων. Επιπλέον, η BMW X5 Security Plus υιοθετεί ελαστικά τύπου ‘run flat’. Αυτό σημαίνει ότι τα ελαστικά παραμένουν λειτουργικά ακόμα και μετά από συνολική απώλεια πίεσης, όπως για παράδειγμα μετά από ένα πυροβολισμό ή έχοντας περάσει πάνω από κοφτερά ή αιχμηρά αντικείμενα. Όταν το όχημα είναι μερικώς φορτωμένο, η οδήγηση μπορεί να συνεχιστεί για μία απόσταση περίπου 150 χλμ. με ταχύτητα μέχρι 80 km/h.

Ένα ακόμα πλεονέκτημα της φιλοσοφίας ασφαλείας που προσφέρεται από το εργοστάσιο είναι η ουδέτερα σχεδιασμένη ενσωμάτωση όλων των εξαρτημάτων προστασίας. Ακόμα και ένα έμπειρο μάτι δεν μπορεί να ξεχωρίσει εύκολα τα οχήματα ασφαλείας της BMW από τα αντίστοιχα μοντέλα παραγωγής. Αυτό δικαιώνει τις απαιτήσεις του πελάτη για διακριτικότητα και προσφέρει στους επιβάτες ένα υψηλό επίπεδο προστασίας. 

Ταυτόχρονα, η BMW προσφέρει ολοκληρωμένη παγκόσμια υποστήριξη, που περιλαμβάνει εμπιστευτικές συμβουλές και γενικό service, καθώς και παροχή ανταλλακτικών. Όλα τα οχήματα ασφαλείας είναι σχεδιασμένα για εύκολη συντήρηση και επισκευές στα συνήθη συνεργεία της BMW. Το service περιλαμβάνει επίσης έναν εταιρικό στόλο με οχήματα ασφαλείας και υψηλής προστασίας. 
Επιπλέον, η BMW παρέχει ειδική εκπαίδευση οδηγών οχημάτων ασφαλείας. Τα μαθήματα αυτά, τα οποία η BMW έχει πραγματοποιήσει σε πάνω από 20 χώρες, προσφέρονται σε διάφορα επίπεδα, ανάλογα με τις γνώσεις των συμμετεχόντων και διεξάγονται σε αρκετές διαφορετικές περιοχές σε όλο τον κόσμο. Τα εκπαιδευτικά σεμινάρια γίνονται από πολύ έμπειρους ειδικούς. Περιλαμβάνουν από ολοκληρωμένη θεωρητική εκπαίδευση και πρακτικό χειρισμό του οχήματος μέχρι διδασκαλία αρχών τακτικής και στρατηγικής.

